Gyurkovics Tibor: Vers a Mikuláshoz

Miki, Miki, Mikulás,
hova bújsz, hova állsz,
mennyi aranyat találsz
a csomagban?

Vár rád a gyerekcsapat,
ide add, oda add
a cukrot, a kosarat,
gyere gyorsan!

Azt hiszed, nem láttalak
a jegenyefák alatt?
Lopództál egy nagy halom
dióval a válladon!

Bármily csendben lépeget
bakancsod a rét felett,
minden gyerek észrevett
az ablakból tégedet!

Olyan ember vagy te, mint mi,
csak az ég ruhádra hinti
a havat, és ezüst
csillogó hajad a füst.

Felhőből van a szakállad,
szél tömi meg a pipádat,
rókaprémből van a bundád,
szeretettel gondolunk rád!

Kitesszük az ablakunkba
a csizmát, a cipőt,
mi meg addig elbújunk a
sutban, hogy legyen időd

hozni mindenféle jót,
mazsolát, mogyorót,
s mikulások, gyerekek
cinkostársak legyenek!

Megcsörren a mogyoró
puttonyodban, csuda jó!
Mi már tudjuk, hogy te jössz,
kócnadrágod csupa szösz!

Itt állunk megilletődve,
míg a lábad törölöd le,
jól tudod te, illik ez
a mikulás-emberhez!

A kezedben alma, keksz,
bezörögsz, bejöhetsz,
tapsolunk, ámulunk,
soha el nem árulunk!

Minden este feldíszíti
csillagfény a homlokod,
olyan ember vagy te, mint mi,
csak pirosabb és nagyobb!


Zelk Zoltán: Mikulás

Hóval lepett égi úton
Mikulás már útra kél,
csillagok szállnak fölötte,
s vígan fut véle a szél.

Világjáró a csizmája,
átlép várost, falvakat,
de olykor megáll s elidőz
egy-egy kis ablak alatt.

Előveszi aranykönyvét,
amelyben gyermeknevek
vannak gondosan felírva,
s nézi: jó vagy rossz gyerek?

Hogyha rossz: hát virgács néki!
De ha jó, akkor cukor...
S már továbbmegy - szél és felhő
sem érheti utol.
 

Donkó László: Mikulás de csudás!

Mikulás, Mikulás,
mindene de csudás:
Legszebb a puttonya,
ajándékból
minden jóból
ki nem fogy soha!
Mikulás, Mikulás,
mindene de csudás:
legjobb a jó szíve,
ajándéknál
dúsgazdagabb
jósággal van tele! 

Donkó László: Leselkedő

A Mikulást egy este
a sok gyerek megleste.
Megleste. És mit látott?
Csinálta a virgácsot,
és berakta a puttonyba.
Jaj, csak tán nem azt hozza!
Nagy csizmáját krémezte,
azután meg fényezte.
Mit tett még a puttonyba,
a sok gyerek megtudta,
cipőjében mind benne
lesz is holnap reggelre.
Lesz ott minden földi jó:
arany alma, zöld dió,
csokiból lesz valahány,
a sok gyerek várja már.
Azért titkon egy este,
A Mikulást megleste...
Fehérvári Gizella: Mikulás

Esik a hó, fúj a szél,
Jó Mikulás útra kél.
Nagy bot van a kezében,
Püspöksüveg fejében.
Piros csizma a lábán
Tele puttony a hátán.
Puttonyában sok, sok jó
Játék, füge, mogyoró.
De csak az kap belőle,
Kinek nevét előre
Aranyos angyalka
Ezüstkönyvbe beírta.
Istenem, de jó lenne,
Ha az én nevem is ott lenne!
Édes őrző angyalkám,
Kérlek szépen, gondolj rám.
Írd be majd a nevemet,
Ígérem, hogy jó leszek.


Magosrévi Jolán: Várjuk a Mikulást

Jó Mikulás bácsit
Jaj, de nagyon várom!
Nemsokára eljön
Csilingelő szánon.
Almával, dióval
Teli van a zsákja.
Bőven mér belőle
Minden topánkába.

Kis cipőmet kitisztítom fényesre,
Kiteszem az ablakunkba ma este,
Ha erre jár a Mikulás, meglátja,
Tudom, benyúl jó mélyre a zsákjába!
Nincs ott híja a diónak, fügének...
Színig tölti mind a két kis cipőmet.
Azt hiszem, hogy virgácsot most nem kapok:
A Mikulás tudja ám, hogy jó vagyok!

Zelk Zoltán: Mikulás és hóember

(Három jelmezes gyerek adja elő) 


MESÉLŐ: Én egy csókától hallottam,
csóka a toronytól,
a torony meg tavaly télen
hallotta a holdtól.
Ha igazat mondanak a
csókák és a tornyok,
akkor tinéktek most én is
színigazat mondok.
Így kezdte a hold, s a torony,
a csóka is így szólt:
az udvaron egy hóember
mit gondolt, nem gondolt...


HÓEMBER: Azt gondoltam: dehogy fogok
egész télen állni.
Az első hóember leszek,
ki megtanul járni.

MIKULÁS: Hová, hová, barátom?
Jó estét kívánok.
Láthatod, hogy csizmában és
nagy puttonnyal járok.

HÓEMBER: Jó, hogy jöttél, öregember.
Éppen ebben a percben
gondoltam, hogy útra kelek.
Induljunk hát ketten!
Látom, nagyon öreg lehetsz,
fehér a szakállad.
Lehet, hogy a világot már
kétszer is bejártad?

MIKULÁS: Körül bizony, kétszer, százszor,
és még százezerszer.
Sokat bír a magamfajta
piros csizmás ember.
De nem gyalog, úgy nem győzném,
hanem szánon járok.
Úgy nézzél rám, te hóember:
a Mikulást látod.

MESÉLŐ: Így történt, hogy akkor este
- látta, aki látta -
együtt szállt fel Mikulás és
hóember a szánra.
Együtt vittek ajándékot
házról házra járva,
míg csak ki nem ürült végül
a Mikulás zsákja.
Ahány házba csak bementek,
ahányból kijöttek,
lett a répaorrú vándor
egyre-egyre könnyebb.
Várták őket minden házban
kályhával, meleggel...
Így olvadt el reggelre az
útra kelt hóember.

( A hóember lassan leguggol, majd kiszökdécsel.)

 

Ejnye, ki járt ma itt?
 
Ki volt itt, ki járt itt,
Édesanya drága?
Nézd csak meg, valaki
Jaj, de megtréfált ma!
 
A ruhám, a rokolyám
Nem találom rendbe,
Szentjános- kenyeret
Dugtak a zsebembe.
 
Kis kalács, friss cipó
Mosolyog a párnán,
Aranyos mogyorót
Nevet a topánkám!
 
Ki volt itt, ki járt itt,
Édesanya drága?
Sejtem én, tudom én
A Mikulás bátya!
Mikulás nagyapó
 
Már sok száz éve hogy
Járja a világot,
Ha eső hull, ha hó,
Jó meg rossz gyermeket,
Hej, de sokat látott
Mikulás nagyapó!
 
Jó és rossz gyermekek
Melyik házban vannak,
Mind könyv nélkül tudja.
Hej, bizony, aki rossz,
Ezerszer jaj annak,
Puttonyába dugja!
Mikulás apó
 
Ihol , itt van, itt van Mikulás apó!
Fehér a szakálla, fehér, mint a hó.
Ő az, senki más,
Kedves Mikulás,
Drága Mikulás!
Isten hozott hozzánk, kedves öregünk
Ó, mennyi szépet s jót hozál minekünk!
Áldott a lépésed,
Az érkezésed,
Kedves Mikulás,
Drága Mikulás!

Mikulás váró

Csöpi madár furcsa madár, nappal alszik, éjszaka száll,
Kovácsékhoz benéz s mit lát? két pár apró gyerek csizmát.
Ajtó nyílik, papucs koppan, Jutka súgja nagy titokban -
ott a csizma az ablakban.
Csöpi madár mérges nagyon folyton benéz az ablakon.
Miért késik öregapó? Várja Jutka, várja Kató
Várja Marcsa, várja Pista, S az éjszakát átalussza?!
Ilyen csodát még ki látott?! Szedje hamar azt a zsákot!
A Mikulás megszívleli, s a nagy könyvet előveszi.
A sok kedves névre, címre felderül az Öreg szíve.
Síkos a hó, csúszik a szán, indul máris a Mikulás.
Hegyen-völgyön, bércen által száll a sötét éjszakában.
Rácsos kapu, rácsos ablak, Jó Péterék itten laknak.
Ajándékot adna apó Péternek is, de csak ha jó.
Egy nagy nyitott ablak alatt Mikulás most állva marad.
Kovács Jutka, Kovács Pista övék-e két pár csizma?
Jót hallottam róluk nemrég, jár nekik hát egy kis emlék.
Ujjong-kacag Jutka, Pista, megtelt mindkét apró csizma.
Játék, labda, baba, mackó... csoki is van, ez a nagy szó!
Csöpi madár rájuk nevet, jól jár mindig a kisgyerek
ha szorgalmas szót fogadó, ezt üzeni Miklós apó.

